### Beslutningstema

Der gives en status på arbejdet i den politiske arbejdsgruppe om vedvarende energi (VE-arbejdsgruppen). Herudover behandles VE-arbejdsgruppens anbefaling vedr. kommende VE-konstruktioner.

### Historik

I november 2022 nedsatte Økonomiudvalget en politisk arbejdsgruppe, der skulle arbejde med mulige VE-konstruktioner.

Arbejdsgruppen har endvidere arbejdet med afsæt i de besluttede VE-retningslinjer, som beskriver, at:

* VE-projekterne skal opfylde helhedsorienterede og strategiske formål. Det betyder, at VE-projekter skal have formål, der spiller sammen med Tønder Kommunes Visions- og Strategiplan og bidrager til udviklingen i Tønder Kommune også med afledte effekter.
* VE-projekter skal bidrage til udviklingen af bæredygtige lokalsamfund. Det betyder, at udviklingen af VE-projekter skal bygge på lokale involverende processer, der sikrer lokal opbakning og lokale gevinster.
* VE-projekter skal bidrage til, at der i lokalområdet kan opnås en økonomisk gevinst til lokalområdet, og der tilbydes attraktive vilkår for borgere for at deltage i investeringen i VE.
* VE-projekter skal derudover skabe synergi og give afledte effekter herunder skabelse af nye jobs, erhverv og bosætningsvilkår lokalt og i kommunen som helhed.

### Sagsfremstilling

Jf. arbejdsgruppens kommissorium er der arbejdet med afdækning af muligheder i følgende konstruktioner:

1. Fonds- eller foreningskonstruktion
2. Borgerenergifælleskaber
3. Energiselskab evt. under Tønder Forsyning

Til at afdække juridiske og økonomiske aspekter er der søgt rådgivning hos både revisions- og advokatfirmaer. Derudover er der søgt inspiration hos andre kommuner og energiselskaber.

Arbejdsgruppen er kommet frem til at anbefale følgende:

Ad. 1:

Der etableres en forening med et almennyttigt formål. Foreningen skal kunne håndtere og administrere frivillige tilsagn fra investorer om midler til lokalsamfundet. Foreningen skal være forankret bredt i Tønder Kommune både i forhold til geografi og interesser.

Ad. 2:

Der etableres et borgerenergifællesskab, hvis formål vil være:

* At udvikle, etablere og eje VE-anlæg i Tønder Kommune, med henblik på at forsyne foreningens medlemmer med el til kostpris.
* At varetage andre aktiviteter med tilknytning til etablering, udvikling og ejerskab af VE-anlæg og forsyning af foreningens medlemmerne med el.

Foreningens aktiviteter kan varetages såvel direkte som indirekte via ejerskab eller medejer af selskaber.

Medlemmerne af Borgerenergifællesskabet kan være enhver, som støtter [adresse] formål, og som har fast bopælsadresse i Tønder Kommune. For virksomheder, foreninger og andre aktører tages udgangspunkt i, om Tønder Kommune er registreret som hjemstedskommune. [adresse] i Tønder Kommune uden fast bopælsadresse/hjemsted i kommunen kan
tillige optages som medlemmer af Borgerenergifællesskabet, hvis de ejer fast ejendom i kommunen. Det vil dog være inden for reglerne for deltagelse i [adresse].

Ad. 3:

VE-arbejdsgruppen har ønsket, at der etableres et VE-selskab under Tønder Forsyning. Der har på den baggrund været dialog med Tønder Forsyning om bestyrelsens motivation for at etablere et VE-selskab som datterselskab. På bestyrelsesmøde den 26. maj 2023 besluttede bestyrelsen, at såfremt Kommunalbestyrelsen for Tønder Kommune beslutter at oprette et VE-selskab under Tønder Forsyning, følger Tønder Forsyning denne beslutning.

Formålet med VE-selskabet er at eje og drive energiproducerende anlæg, som er baseret på vedvarende energikilder. Endvidere kan selskabet varetage aktiviteter med nær tilknytning til forsyningsvirksomhed indenfor lovgivningens til enhver tid gældende rammer herom.
VE-Selskabet kan som kommunalt ejet virksomhed eje og besidde ejerandele i datterselskaber, der udøver konkurrenceudsat energi-, klima- og forsyningsvirksomhed eller anden virksomhed, der har tilknytning hertil. Selskabet kan herunder varetage energispareaktiviteter. VE-selskabet vil udøve sin virksomhed på almindelige kommercielle vilkår med undtagelse af tilfælde, hvor den konkrete energiproduktionsaktivitet er underlagt særlig lovgivningsmæssig prisregulering.

Se endvidere bilag Ronni Olsen

### Økonomi

Dannelse af Borgerenergifællesskab og Energiselskab vil medføre udgifter i form af stiftelsesomkostninger af et nyt datterselskab i Tønder Forsyning Holding samt etablering af Borgerenergifællesskab. Ved etablering skal der således gives en tillægsbevilling, som finansieres via kassen.

Eventuelle yderligere krav fra revision eller lignende vil efter behov blive fremlagt til politisk behandling. Endvidere vil der være behov for at stille garanti for eventuelle lånoptagelse til anlægsinvesteringer og driftsaktiviteter. Omfanget er ikke estimeret for nuværende og vil afhænge af i hvilken udstrækning, der etableres ejerskab og aktiviteter.

### Kommunaldirektøren indstiller,

at status fra VE-arbejdsgruppen tages til efterretning,

at der arbejdes videre med etablering af et borgerenergifællesskab,

at der arbejdes videre med etablering af et VE-selskab som datterselskab under Tønder Forsyning,

at VE-arbejdsgruppen fastholdes resten af 2023 og indkaldelse ad hoc, og

at indstillingen videresendes til Kommunalbestyrelsen.

Beslutning fra Økonomiudvalget, 17. maj 2023, pkt. 9:

Indstillingen anbefales.

Børge Hansen og Emil Thomsen kan ikke følge indstillingen.

### Beslutning

Indstillingen godkendt.

Inger Hansen (A), liste C og liste D kan ikke følge indstillingen.